CELEX: 
Language: sk
Date: 2022-04-01 00:00:00
Title: VYKONÁVACIE NARIADENIE KOMISIE (EÚ) /... ktorým sa stanovuje výnimka z vykonávacieho nariadenia (EÚ) 2017/39 pre školský rok 2021/2022, pokiaľ ide o kontroly na mieste v priestoroch žiadateľov o pomoc alebo vzdelávacích zariadení na účely školského programu

VYKONÁVACIE NARIADENIE KOMISIE (EÚ) …/...
            
            
               z 1. 4. 2022
            
            
               ktorým sa stanovuje výnimka z vykonávacieho nariadenia (EÚ) 2017/39 pre školský rok 2021/2022, pokiaľ ide o kontroly na mieste v priestoroch žiadateľov o pomoc alebo vzdelávacích zariadení na účely školského programu
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008
                  1
               , a najmä na jeho článok 62 ods. 2 prvý pododsek písm. a), b) a c),
            
            
               keďže:
            
            
               (1)V článku 10 ods. 3 vykonávacieho nariadenia Komisie (EÚ) 2017/39
                  2
                sa stanovuje minimálny percentuálny podiel kontrol na mieste, ktoré sa majú vykonať v priestoroch žiadateľov o pomoc zaoberajúcich sa dodávkou a distribúciou výrobkov a sprievodnými vzdelávacími opatreniami v rámci programu uvedeného v článku 23 nariadenia Európskeho parlamentu a Rady (EÚ) č. 1308/2013
                  3
                (ďalej len „školský program“). V článku 10 ods. 3 štvrtom pododseku vykonávacieho nariadenia (EÚ) 2017/39 sa stanovuje, že ak žiadateľ o pomoc nie je vzdelávacím zariadením, kontroly na mieste uskutočňované v priestoroch daného žiadateľa sa doplnia o kontroly na mieste v priestoroch najmenej dvoch vzdelávacích zariadení alebo najmenej 1 % vzdelávacích zariadení zaznamenaných žiadateľom v súlade s článkom 6 delegovaného nariadenia Komisie (EÚ) 2017/40
                  4
               , podľa toho, ktorá hodnota je vyššia.
            
            
               (2)Vzhľadom na opatrenia zavedené na riešenie situácie spôsobenej pandémiou COVID-19, najmä zatvorenie vzdelávacích zariadení a obmedzenie prístupu externých návštevníkov do ich priestorov, môžu členské štáty pri plánovaní a vykonávaní včasných kontrol na mieste v priestoroch žiadateľov o pomoc alebo vzdelávacích zariadení v školskom roku 2021/2022 naraziť na ťažkosti. Preto je vhodné stanoviť, že členské štáty, ktoré nie sú schopné vykonávať uvedené kontroly na mieste podľa článku 10 ods. 3 vykonávacieho nariadenia (EÚ) 2017/39, sa môžu rozhodnúť vykonávať tieto kontroly na diaľku, napríklad prostredníctvom videokonferencií.
            
            
               (3)V článku 10 ods. 6 vykonávacieho nariadenia (EÚ) 2017/39 sa uvádzajú pravidlá a metódy uplatniteľné na podávanie správ o kontrolách a ich výsledkoch. V záujme zaručenia transparentnosti by členské štáty mali odôvodniť potrebu výnimky stanovenej v tomto nariadení a podať správu o jej uplatnení v správe o kontrole, ktorá sa má vypracovať pri každej kontrole na mieste vykonanej na diaľku.
            
            
               (4)Preto je vhodné stanoviť z niektorých ustanovení vykonávacieho nariadenia (EÚ) 2017/39 výnimku pre školský rok 2021/2022.
            
            
               (5)Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov, 
            
            
               PRIJALA TOTO NARIADENIE:
            
            
               Článok 1
            
            
               1.Odchylne od článku 10 ods. 3 druhého až piateho pododseku vykonávacieho nariadenia (EÚ) 2017/39, ak z dôvodu opatrení zavedených na riešenie situácie spôsobenej pandémiou COVID-19 nie sú členské štáty schopné vykonávať v priestoroch žiadateľov o pomoc alebo vzdelávacích zariadení v školskom roku 2021/2022 kontroly na mieste, môžu sa tieto kontroly vykonávať na diaľku.
            
            
               2.Odchylne od článku 10 ods. 6 vykonávacieho nariadenia (EÚ) 2017/39, ak sa kontroly na mieste vykonávajú v súlade s odsekom 1 tohto článku na diaľku, príslušný kontrolný orgán uvedie aj odôvodnenie potreby takejto výnimky a v správe o kontrole informuje o jej uplatnení.
            
            
               Článok 2
            
            
               Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 1. 4. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 347, 20.12.2013, s. 549.
               
               
                  
                     (2)
                  
                        Vykonávacie nariadenie Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (
                  Ú. v. EÚ L 5, 10.1.2017, s. 1
                  ).
               
               
                  
                     (3)
                  
                        Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).
               
               
                  
                     (4)
                  
                        Delegované nariadenie Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 5, 10.1.2017, s. 11).